**Testament**

*Antonia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți las prin testament la ceas de seară

Urgia vieții-nchise în cuvânt

Și nebunia dorului de-o vară

Și luna când se frânge de pământ.

Îți las prin testament și răni absurde

Și-un candelabru de tristeți uitate,

Zidul tăcerii, lacrimile surde

De care mă izbesc noapte de noapte.

Când am să plec, îți las prin legămînt

Să mă-ntâlnesc în alte lumi cu tine

Pe-o bancă reîntoarsă pe pământ

În parcul adumbrit între destine

Și-atunci, în taina ultimului cânt

Să îți întorci privirea către mine.